Den tidligere politilederen mener det finnes energier vi i dag ikke kan forklare, som kan gi oss viktig informasjon.

Det forteller hun i et intervju med VG lørdag. Rohde gir denne uken ut den første av ni planlagte bøker i en krimserie for barn og ungdom som har fått navnet «Blålys». I hovedpersonen, Astrid, en åttendeklassing som også har en mer uforklarlig, spirituell side, har forfatteren lagt mye av seg selv.

Til felles med hovedpersonen Astrid har Rohde at hun, siden hun var liten, har sett små lysglimt, som Rohde kaller blålys, og som hun ikke har visst hva var.

Les også: Filmskaper: - Det Snåsamannen gjør, kan forklares

Forfatteren og den tidligere politilederen forteller at hun aldri har brukt denne uforklarlige siden i politiet, men at hun mener det finnes energier som sjelen vår tar i mot og forvalter, og som gir oss informasjon. For eksempel har hun før hun går inn på et møte med 15-20 personer, straks visst hvem som er grinete, hvem som var kranglete, eller hvor problemet lå.

At hun som barn ikke hadde sjanse til å ta i mot alle energiene, gjorde henne til et annerledes og sårbart barn, forteller hun.

Til avisen forteller hun at dette er noe hun mener en dag kan bli forklart.

– Folk tenker sikkert at det har klikka for meg nå, men jeg mener dagens vitenskap burde forske i større bredde. Opp gjennom historien har vitenskapen latterliggjort det som ikke kan forklares, men samtidig vet vi at de mest nysgjerrige har brakt oss videre på alle nivåer. Mine opplevelser er ikke overnaturlige, men kan forklares dersom vi får mer kunnskap om vår spirituelle kropp, fortsetter Rohde.

Den tidligere politilederen, som tidligere selv har fått hjelp av Snåsamannen, har siden hun sa opp jobben i politiet i 2014 trent sjelen og det hun ifølge VG kaller den spirituelle kroppen hver dag.

– Da jeg gikk ut av politiet var jeg sliten. Jeg hadde vært utbrent to ganger. Alt var en fight, jeg hadde syke unger, alt var krevende. Nå kan jeg gå på en scene og holde et foredrag på halvannen time - og være helt uthvilt etterpå. Jeg har lært meg å la hjernen hvile og la sjelen snakke.